Հանդիպման ընթացքում նա նշեց, որ մինչև 2022 թվականը Հայաստանի բոլոր մարզերում պետք է գործի առնվազն 1 մանկավարժահոգեբանական աջակցության կենտրոն: Այս պահին ընթացքի մեջ է նախագծի քննարկման փուլը: Նախատեսվում է, որ մինչև տարեվերջ պատրաստ կլինի կառավարության որոշումը. «Երբ երկիրը հռչակում է համընդհանուր ներառական կրթություն, դա արդեն պետական վերաբերմունք է, այսինքն՝ կրթության առանձնահատուկ պայմանների կարիք ունեցող յուրաքանչյուր երեխա, որ դպրոցի դուռն էլ բացի, դպրոցը պարտավոր է ընդունել այդ երեխային: Եվ ուսումնական պրոցես կազմակերպի՝ կարիքին համապատասխան` ամենակարևորը դա է: Յուրաքանչյուր կրթության առանձնահատուկ պայմանների կարիք ունեցող երեխա եռաստիճան օժանդակություն է ստանալու՝ իր դպրոցում, տարածքային մանկավարժահոգեբանական աջակցության կենտրոնում և նույնանուն հանրապետական կենտրոնում: Դպրոցի հաստիքացուցակում կմտնի նաև նոր պաշտոն՝ ուսուցչի օգնական»: